Urmareste Modifică dimensiunea fontului: Play

Bucureşti, 16 nov /Agerpres/ - Ministrul Justiţiei, Raluca Prună, a anunţat miercuri adoptarea de către Guvern a unei ordonanţe de urgenţă care reglementează activitatea Direcţiei de Investigare a Infracţiunilor de Criminalitate Organizată şi Terorism, apreciind că prin acest act normativ s-a urmărit aducerea DIICOT "în oglindă la nivelul DNA".



"Am adoptat o ordonanţă de urgenţă care optimizează managementul, structura şi organizarea DIICOT. Prevederile din ordonanţă care aduc un plus de valoare activităţii DIICOT se referă cu specificitate la întărirea şi la eficientizarea funcţiei de conducere a Direcţiei, la îmbunătăţirea organizării interne, aceasta într-un cadru mai amplu, a unei discuţii pe agenda europeană care din păcate cuprinde din ce în ce mai mult chestiuni legate de combaterea fenomenului terorist, al criminalităţii organizate, care de cele mai multe ori finanţează acest fenomen", a afirmat Raluca Prună, într-un briefing la Palatul Victoria.



Potrivit acesteia, prin ordonanţa adoptată s-a urmărit de asemenea "o creştere a eficacităţii urmăririi penale prin consolidarea unei capacităţi de efectuare a investigaţiilor financiare şi prin completarea personalului Direcţiei cu lucrători de poliţie judiciară".



"În mod ideal şi DIICOT, ca şi alte structuri de Parchet, cred că ar trebui să se bucure din acest punct de vedere de toate garanţiile pe care, de exemplu, DNA le are, prin existenţa unui corp de poliţie judiciară care să facă parte din instituţie", a explicat ministrul Justiţiei, Raluca Prună exprimându-şi speranţa ca această chestiune să fie tranşată într-un viitor "mai degrabă apropiat decât îndepărtat" pentru a face posibilă "o situaţie de egalitate între structurile de Parchet".



Prună a anunţat totodată că prin OUG s-au adus şi câteva modificări în ceea ce priveşte competenţa materială a DIICOT.



"Am eliminat competenţa DIICOT în urmărirea penală a anumitor infracţiuni, cum ar fi bancruta simplă, accesul ilegal la un sistem informatic, cerşetoria, exploatarea cerşetoriei şi cel mai important - evaziunea fiscală. Am făcut acest lucru pentru că, după cum ştiţi, evaziunea fiscală este un obiectiv de interes naţional strategic şi pentru că împărţirea de competenţe între parchetele obişnuite şi direcţiile specializate cum este DIICOT nu aduce întotdeauna cele mai multe rezultate. Ne-am gândit că este bine ca evaziunea fiscală să fie în competenţa exclusivă a unui singur tip de parchete, să spunem, altele decât direcţiile specializate, astfel încât să putem vedea într-un termen scurt dacă se pot obţine rezultate mai bune în combaterea acestui fenomen", a adăugat ministrul Justiţiei.



Conform ministrului, prin ordonanţă s-au făcut modificări şi la legea cu privire la prevenirea şi combaterea terorismului, pentru punerea în acord a legislaţiei naţionale cu prevederile internaţionale.



"Am inclus procurorul şef al DIICOT, alături de procurorul general de la Parchetul de pe lângă Înalta Curte de Casaţie şi Justiţie şi procurorul şef al DNA, între persoanele care au competenţa de a exercita control asupra procurorilor din subordine. Am completat prerogativa funcţiei de conducere pentru procurorul şef al DIICOT prin numirea directă a Comisiei de interviu în vederea numirii în funcţia de procuror în cadrul Direcţiei şi am reglementat funcţionarea Departamentului economico-financiar precum şi modul de ocupare a funcţiei de manager economic la DIICOT. Pe scurt (...) ce am făcut a fost să aducem DIICOT în oglindă la nivelul DNA, ştiut fiind faptul că şi o direcţie şi cealaltă sunt direcţii specializare din cadrul Ministerului Public, ţinând cont că ambele sunt direcţii specializare", a detaliat Raluca Prună. AGERPRES/(A - autor: Doroteea Purcărea, editor: Andreea Rotaru)